
Makramé II.
Matractartó

Szükséges alapanyagok:
4 db 12 m 5 mm-es zsinórfonal
2 db fa karika
Elkészítés: Első lépésként a fonalakat félbe hajtjuk és felhurkoljuk egy fa karikára. Ha elkészültünk, a könnyebb munka érdekében rögzítsük a fa karikát. Először sima laposcsomókat készítünk, úgy, hogy a két oldalsó szállal dolgozunk, az összes többi a lusta szálunk lesz középen. Összesen 5 darab laposcsomót készítünk. Ezután megkeressük a két középső szálat, keresztezzük őket egymáson, és bal oldalra kezdünk sorcsomót készíteni. Először az alsó szálat hurkoljuk fel a felső vezérszálra, majd haladunk balra és a maradék 3 szállal is megismételjük, így a fordított V alakot fogunk kapni. Ugyanezt megismételjük a másik oldalra is. Az elsőnek felhurkolt szálunk lesz a vezérszál, és felhurkoljuk rá a jobb oldali 3 szálat. Ha ezzel megvagyunk, akkor a középső 6 szállal fogunk 1 darab laposcsomót készíteni, 1-1 szál lesz oldalt, a belső 4 pedig a lustaszál. Ezután a két legszélső szálunk lesz a vezérszál és befelé haladva ismét sorcsomókat készítünk, mindkét szálra 3-3 fonalat hurkolunk fel. Végül pedig összezárjuk a mintát, a jobb oldali vezérszálra felhurkoljuk a bal oldali vezérszálat. 
Ezt a mintát még négyszer ismételjük meg, hogy összesen 5 rombuszunk legyen. Ezután ismét 5 darab laposcsomót készítünk úgy, hogy a két oldalsó szállal dolgozunk, az összes többi a lusta szálunk lesz középen. Ha ezzel is elkészültünk, akkor egy újabb rombusz mintát készítünk. 
Az egy darab rombusz minta után megfelezzük a szálakat, mindkét oldalon 4-4 szálunk lesz. Ezzel a 4 szállal készítünk mindkét oldalt 1-1 darab laposcsomót, majd a két laposcsomó közé 2-2 szállal egy újabb laposcsomót készítünk. Ezt a két sort ismételjük addig, amíg 9 sort nem kapunk. 
Ezután már csak az előző mintákat fogjuk elkészíteni. Következő lépésként egy rombusz mintát készítünk, majd 5 laposcsomót minden szállal, végül pedig 5 darab rombusz, ez lesz a mintánk közepe. Ha ezzel megvagyunk, akkor megismételjük a mintasort (a közepétől kifelé haladva) az utolsó 5 laposcsomó kivételével. Ha elkészültünk az utolsó mintával, akkor fogjuk a fa karikát és a két szélső szál kivételével a többit átbújtatjuk rajta. Az átbújtatott szálakat felhajtjuk a minták felé, kb. akkora helyet hagyjunk. hogy az 5 darab laposcsomó elférjen. Ezután készítjük el a laposcsomókat a mintától a karika felé haladva. Ha ezzel megvagyunk, levághatjuk a szálakat.

Ahhoz, hogy a matracot bele tudjuk helyezni, ahhoz a karikán át kell bújtatni a mintánkat mindkét oldalon. 

